**ELŐTERJESZTÉS**

**Szombathely Megyei Jogú Város Közgyűlésének 2020. június havi ülésére**

**Javaslat önkormányzati rendeletek módosításával kapcsolatos döntések meghozatalára**

1. **Javaslat a személyes gondoskodást nyújtó szociális és gyermekjóléti ellátások térítési díjáról** **szóló** **11/1993. (IV.1.) önkormányzati rendelet módosítására**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. § (1) bekezdése, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. § (1) bekezdésében foglalt rendelkezés szerint a fenntartó önkormányzat a személyes gondoskodást nyújtó ellátások formáiról, azok igénybevételéről, valamint a fizetendő térítési díjról rendeletet alkot. A rendeletben az önkormányzat az intézményi térítési díjakat határozza meg.

Az intézményi térítési díj az Szt. 115. § (1) bekezdése szerint a személyes gondoskodás körébe tartozó *szociális ellátások* ellenértékeként megállapított összeg, amely nem haladhatja meg a szolgáltatási önköltséget. Az intézményi térítési díjat a fenntartó tárgyév április 1-jéig állapítja meg.

A Gyvt. 147. § (1) bekezdése alapján a biztosított gyermekjóléti ellátások intézményi térítési díja – a gyermekétkeztetés kivételével – a szolgáltatási önköltség és a központi költségvetésről szóló törvényben biztosított támogatás különbözete.

A Gyvt. rendelkezései alapján a gyermekétkeztetés intézményi térítési díját az élelmezési nyersanyagköltség egy ellátottra jutó napi összegének Áfá-val növelt összegében kell megállapítani. A gyermekek után fizetendő személyi térítési díj (amelyet az étkeztetést biztosító intézmény vezetője határoz meg) az élelmezési nyersanyagköltség Áfá-val növelt összegének, az igénybe vett étkezések számának, és *a Gyvt.-ben meghatározott normatív kedvezményeknek* a figyelembevételével, konkrét összegben kerül megállapításra.

A rendeletben meghatározott szociális ellátásokat Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével biztosítja. A bölcsődei ellátás a Szombathelyi Egyesített Bölcsődei Intézményben, az óvodai, iskolai étkeztetés a Szombathelyi Köznevelési GAMESZ szervezésében az egyes intézményekben vehető igénybe.

2020. szeptember 1. napjától a szociális és gyermekjóléti ellátások intézményi térítési díját az alábbiak szerint javasolt megállapítani.

1. **Szociális ellátások**

A Pálos Károly Szociális Szolgáltató Központ és Gyermekjóléti Szolgálat a 2020. évre tervezett költségvetési adatok alapján elkészítette a szociális ellátások önköltség számítását, az összesítő kimutatás az előterjesztés 1. számú mellékletét képezi.A rendeletben meghatározott szociális ellátások vonatkozásában egyes ellátási formáknál az állami hozzájárulás emelkedése, ezáltal az önköltség csökkenése, más ellátásoknál a béremelések következtében az önköltség emelkedése figyelhető meg.

A szociális ellátások intézményi térítési díját az ellátásokat igénybe vevők élethelyzetét, jövedelmi viszonyait figyelembe véve – a Családok Átmeneti Otthona kivételével - ***2020. évre vonatkozóan a 2019. évi térítési díjakkal megegyezően***, a kedvezmények változatlanul hagyása mellett ***javasolt meghatározni.***

A ***Családok Átmeneti Otthonában******a térítési díjat*** a megemelt állami hozzájárulás következtében ***lecsökkent önköltség összegében, 120 Ft/nap/fő, 3.600 Ft/hónap/nap összegben kell az Szt. rendelkezéseire tekintettel megállapítani*.** (Az eddig fizetett összeg210 Ft/nap/fő, illetve 6.300 Ft/hónap/fő volt.)

A Családok Átmeneti Otthonának térítési díjai tekintetében szükséges a rendelet 7. mellékletének módosítása.

1. **Étkeztetés**

Szombathely Megyei Jogú Város Közgyűlésének Gazdasági és Jogi Bizottsága, a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 51. § (3) bekezdés 21. pontjában foglaltak alapján a 74/2020. (II.24.) GJB számú határozatával 2020. május 1. napjától a bölcsődékben, óvodákban, valamint a köznevelési intézményekben alkalmazott élelmezési nyersanyagköltség összegek 4 %-os emeléséről döntött. A rendelet tervezet a bölcsődékben és a köznevelési intézményekben alkalmazott élelmezési nyersanyagköltség összegek emelésének átvezetését tartalmazza. Az étkezési díjak változását a köznevelési intézmények vonatkozásában (gyermek által fizetett díj, önkormányzat által fizetendő szolgáltatási ár) a 2. számú melléklet tartalmazza.

(A rendelet tervezet a szociális étkeztetés térítési díjára vonatkozóan - az a) pontnál leírtak szerint - nem tartalmaz emelést. A Gazdasági és Jogi Bizottság 74/2020. (II.24.) GJB. számú határozata alapján a Közgyűlésnek a költségvetési rendelet utolsó módosításakor biztosítania szükséges a Pálos Károly Szociális Szolgáltató Központ és Gyermekjóléti Szolgálat részére az élelmezési nyersanyagköltség emeléséből adódó tényleges különbözetet.)

A bölcsődékben, köznevelési intézményekben fizetendő díj az alábbiak szerint alakulna:

|  |  |  |  |  |  |
| --- | --- | --- | --- | --- | --- |
| ***Bölcsődék*** | | **Intézményi térítési díj (nyersanyagköltség + Áfa)** | | | |
| **jelenlegi** | | **javasolt** | |
| gondozott gyermek esetén (négyszeri étkezés) | | 495 Ft | | 515 Ft | |
| csak ebéd igénybevétele | | 265 Ft | | 275 Ft | |
| alkalmazotti ebéd | | 395 Ft | | 410 Ft | |
| ***Köznevelési intézmények*** | **Intézményi térítési díj (nyersanyagköltség + Áfa)** | | | |
| **• Óvodák gyermeknorma** | **jelenlegi** | | **javasolt** | |
| Tízórai | 100 Ft | | 105 Ft | |
| Ebéd | 340 Ft | | 355 Ft | |
| Uzsonna | 95 Ft | | 100 Ft | |
| **Összesen** | **535 Ft** | | **560 Ft** | |
|  |  | |  | |
| **• Általános iskolák gyermeknorma** |  | |  | |
| Tízórai | 145 Ft | | 150 Ft | |
| Ebéd | 415 Ft | | 430 Ft | |
| Uzsonna | 145 Ft | | 150 Ft | |
| **Összesen** | **705 Ft** | | **730 Ft** | |
|  |  | |  | |
| **• Középiskolák és kollégiumok gyermeknorma** |  | |  | |
| Reggeli | 255 Ft | | 265 Ft | |
| Ebéd | 445 Ft | | 465 Ft | |
| Vacsora | 360 Ft | | 375 Ft | |
| **Összesen** | **1 060 Ft** | | **1 105 Ft** | |
|  |  | |  | |
| **• Óvodák diétás gyermeknorma** |  | |  | |
| Tízórai | 120 Ft | | 125 Ft | |
| Ebéd | 410 Ft | | 425 Ft | |
| Uzsonna | 110 Ft | | 110 Ft | |
| **Összesen** | **640 Ft** | | **660 Ft** | |
|  |  | |  | |
| **• Általános iskolák diétás gyermeknorma** |  | |  | |
| Tízórai | 180 Ft | | 185 Ft | |
| Ebéd | 495 Ft | | 515 Ft | |
| Uzsonna | 180 Ft | | 185 Ft | |
| **Összesen** | **855 Ft** | | **885 Ft** | |
|  |  | |  | |
| **• Középiskolák és kollégiumok diétás gyermeknorma** |  | |  | |
| Reggeli | 270 Ft | | 280 Ft | |
| Ebéd | 495 Ft | | 515 Ft | |
| Vacsora | 375 Ft | | 390 Ft | |
| **Összesen** | **1 140 Ft** | | **1 185 Ft** | |

A térítési díjak tekinttében szükséges a rendelet 14-15. mellékletének módosítása.

A jogalkotásról szóló 2010. évi CXXX. törvény 17. §-a szerint a jogszabály előkészítője előzetes hatásvizsgálat elvégzésével felméri a szabályozás várható következményeit. A törvény 18. §-a szerint a jogszabály tervezetéhez a jogszabály előkészítője indokolást csatol.

Az előzőek figyelembe vételével elkészített módosító rendelet az előterjesztés 3. számú mellékletét, az indokolás az előterjesztés 4. számú mellékletét, a hatásvizsgálati lap az előterjesztés 5. számú mellékletét képezi.

1. **Javaslat a környezet- és természetvédelem helyi szabályairól szóló 33/2012. (XI.12.) önkormányzati rendelet módosítására**

A természet védelméről szóló 1996. évi LIII. törvény 24. § (1) bekezdése alapján a települési önkormányzat jogosult rendelettel természeti területet, természeti emléket helyi jelentőségű védelem alá helyezni.

A Tisztelt Közgyűlés 2020. február 27. napján tartott ülésén megalkotta a környezet- és természetvédelem helyi szabályairól szóló 33/2012. (XI.12.) önkormányzati rendelet módosításáról szóló 6/2020. (III.5.) önkormányzati rendeletet, melyben a Szombathely, Vadász u. 6. sz. alatti ingatlanon álló nagyméretű kislevelű hárs helyi jelentőségű védett természeti emlékké nyilvánításáról döntött. A módosító rendelet 2. melléklete tévesen tartalmazta az ingatlan helyrajzi számát, amely helyesen 11666/1.

Fentieknek megfelelően szükséges a környezet- és természetvédelem helyi szabályairól szóló 33/2012. (XI.12.) önkormányzati rendelet 3. mellékletének módosítása az ingatlan helyrajzi számának korrigálása érdekében.

Az előzőek figyelembe vételével elkészített módosító rendelet az előterjesztés 6. számú mellékletét, az indokolás az előterjesztés 7. számú mellékletét, a hatásvizsgálati lap az előterjesztés 8. számú mellékletét képezi.

1. **A fizetőparkolók működésének és igénybevételének rendjéről szóló 21/2012. (V. 10.) önkormányzati rendelet módosítása**

Felkértem a SZOVA Nonprofit Zrt.-t a szombathelyi fizetőparkolási rendszer felülvizsgálatának, illetve a két órás díjmentes parkolás bevezethetőségének elvégzésére. A fizetőparkolási rendszer működésének összegzésében (12. melléklet) a SZOVA NZrt. tájékoztatott, hogy alapjaiban a rendszer jól működik, viszont a gépjárművek számának folyamatos növekedése, illetve a viszonylag alacsony parkolási jegy- és bérlet árak miatt a forgási sebesség lecsökkent, aminek következtében egyre nehezebb üres parkoló helyet találni, egyre kisebb mértékben érvényesül a fizető parkolási rendszer forgalomszabályozási funkciója. A parkolás járványügyi helyzet miatti ingyenessé tétele a már korábban is jellemző zsúfoltságot tovább növelte. Üres parkolóhelyet már a reggeli órákban sem lehet találni, a fizetőparkolási övezeten belül lakók pedig folyamatosan azzal a problémával keresik meg az üzemeltetőt, hogy nem tudnak a lakásuk közelében megállni. A parkolók zsúfoltságának csökkentése és a járművek forgási sebességének növelése érdekében a SZOVA NZrt. indokoltnak látja a tulajdonosi beavatkozást. Véleményünk szerint ezeket a célokat a várakozási díjak és a bérlet árak egyidejű növelésével lehet elérni.

Az elvégzett vizsgálatok alapján a fizetőparkolási rendelet módosítására az alábbi javaslatot fogalmazza meg a szolgáltató:

* Várakozási díjak emelése:

Az I. díjzónában 320,- Ft-ról 400 Ft-ra, a II. díjzónában 200,- Ft-ról 240 Ft-ra, a III. díjzónában 100,- Ft-ról 120 Ft-ra emelkedjen az óránkénti díj, javasolja továbbá a bérletek 20 %-os emelését.

* A kétórás ingyenes parkolási lehetőség:

A II. és III. díjzónában a parkolójegyek érvényessége minimum 60 perc időtartamra megvásárolt és felhasznált parkolójegy esetén 60 illetve 120 perc díjmentes parkolási idővel automatikusan meghosszabbodna. A IV. egészségügyi díjzóna megszűntetésre kerülne.

A SZOVA NZrt. javaslata alapján bevezetésre kerülő díjemelés miatti bevétel növekedés nagyságrendileg az egy- illetve két óra ingyenes parkolás bevezetése miatt a bevételkiesés mértékével megegyezik, a két intézkedés együttes pénzügyi hatása becslésük szerint viszonylag kicsi lesz.

Az egy- és kétórás díjmentes parkolás bevezetéséhez és a díjváltozás végrehajtásához szükséges technikai feladatok elvégzése miatt üzemeltető javasolja, hogy a díjemelésre és a kedvezményes parkolás bevezetésére a rendeletmódosítást követően legalább 1 hónappal később, leghamarabb 2020.08.01-től kerüljön sor. Ugyanakkor az éves parkolóbérletek 2020. év végéig érvényesek, ezek díjemelése 2021. január 1-től valósítható meg.

A SZOVA Nonprofit Zrt. 2020. évre vonatkozó üzleti tervét 2020. március 31.-én hozott 29/2020 (III.31.) Pm sz. határozattal jóváhagytam. Ugyanezen határozat 4. pontjában jóváhagytam a fizető parkolási rendszer üzemeltetéséért Szombathely Megyei Jogú Város Önkormányzata által a SZOVA Nonprofit Zrt-nek fizetett havi díj módosítását. 2020. április 6. napján hatályba lépett a várakozási díj megfizetésének a veszélyhelyzet során alkalmazandó eltérő szabályairól szóló 87/2020. (IV. 5.) Korm. rendelet, mely szerint a helyi közutak, valamint a helyi önkormányzat tulajdonában álló közforgalom elől el nem zárt magánutak, terek, parkok és egyéb közterületek várakozási területeinek a járművel történő, várakozási célú használatáért várakozási díjat nem kell fizetni. A SZOVA Nonprofit Zrt.-vel a parkolási rendszer üzemeltetésére vonatkozó szerződés módosítására a polgármesteri határozat jóváhagyást követően hatályba lépő kormányrendelet ismeretében nem került sor, ezért javaslom a 29/2020 (III.31.) Pm sz. határozat 4. pontjának visszavonása azzal, hogy az esetleges módosításról a Közgyűlés a decemberi ülésén dönt.

Az előzőek figyelembe vételével elkészített módosító rendelet az előterjesztés 9. számú mellékletét, az indokolás az előterjesztés 10. számú mellékletét, a hatásvizsgálati lap az előterjesztés 11. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, a rendeleteket megalkotni és a határozati javaslatokat elfogadni szíveskedjen.

**Szombathely, 2020.**

**/: Dr. Nemény András :/**

**I.**

**HATÁROZATI JAVASLAT**

**…/2020. (VI. .) Kgy. számú határozat**

Szombathely Megyei Jogú Város Közgyűlése megtárgyalta a „Javaslat a környezet- és természetvédelem helyi szabályairól szóló 33/2012. (XI.12.) önkormányzati rendelet módosítására” című előterjesztést, és az alábbi döntést hozza:

1. A módosító rendelet megalkotása esetén a Közgyűlés felkéri a jegyzőt, hogy a rendelet egy példányát az Őrségi Nemzeti Park Igazgatóságának küldje meg.
2. A módosító rendelet megalkotása esetén a Közgyűlés felhatalmazza a polgármestert, hogy a védettség tényének ingatlan-nyilvántartási feljegyeztetéséről gondoskodjon.

**Felelős:** Dr. Nemény András polgármester

Dr. László Győző alpolgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

**Határidő:** a rendelet kihirdetését követően azonnal.

**II.**

**Határozati javaslat**

**……../2020. (VI. ...) Kgy. sz. határozat**

Szombathely Megyei Jogú Város Közgyűlése a 29/2020 (III.31.) Pm sz. határozat 4. pontjában jóváhagyott fizető parkolási rendszer üzemeltetéséért Szombathely Megyei Jogú Város Önkormányzata által a SZOVA Nonprofit Zrt-nek fizetett havi díj módosítását visszavonja azzal, hogy az esetleges módosításáról a decemberi ülésén dönt.

.

**Felelős:**  Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője,

Stéger Gábor, a Közgazdasági és Adó Osztály vezetője,

Dr. Németh Gábor, a SZOVA Nonprofit Zrt. vezérigazgatója.)

**Határidő:** azonnal